Il-bniedem numru ta' drabi jagħżel fejn ser iservi, drabi oħra jiġi lilu magħżul, biċ-ċirkostanzi, b'ħidmet bnedmin oħra. Ħafna oħrajn isibu taħlita bejn it-tnejn. Jixtiequ jmorru naħa u jsibu ruħhom meħuda naħa oħra. Jixtiequ li d-direzzjoni tkun naħa, mentri jsibu ruħhom jimxu f'toroq opposti u differenti minn dak li riedu. Il-bniedem jaf li jista' jagħżel li jservi u jista' li jisserva bl-oħrajn. Meta jaqbad il-linja li jkun għas-servizz tal-proxxmu jsir jaf li ħajtu tinbidel, tikber, tissaħħaħ u titkattar. Però hija ħajja mikxufa għall-elementi umani u mhix għall-irdoss wara ħajt tas-sejjieħ. Tul il-ġimgħat li għaddew, il-Papa Franġisku mar f'Bozzolo, raħal żgħir taħt Mantova fl-Italja, jonora l-memorja ta' saċerdot uniku li ċert li ftit jafu bih, Don Primo Mazzolari. Imwieled żewġ sekli ilu, fit-13 ta' Jannar 1890 u ġie nieqes fit-12 ta' April 1959. Serva ħajtu kollha bħala kappillan ta' dan ir-raħal ċkejkuni. Hemm kiteb diversi kotba, kien preżenti għall-poplu, anti-faxxista, parti mill-moviment partiġġjan u, fuq kollox, vuċi favur dawk l-iżjed l-isfel fis-soċjetà. Mhux mifhum minn uħud, senjatament għal perjodu partikolari, anke mill-istess Knisja. Imma maż-żmien ġie apprezzat ferm iktar milli wieħed jista' jaħseb. Kien, f'ħafna, profeta għal żminijietu. Seta' jħares il-bgħid minn ħafna u fit-tul. Kif qal il-Papa Franġisku, kienet profezija li seħħet fl-imħabba lejn żmienu, li jorbot ħajtu mal-bnedmin li kien jiltaqa' magħhom li jaqbad kull okkażjoni u opportunità biex ixandar il-ħniena ta' Alla. Kien f'dan il-bniedem għas-servizz tal-bniedem. Għax għaraf li jrid jimxi barra mill-knisja fejn kien iservi. Għax jekk il-poplu ma kienx qiegħed jidħol fl-għatba tagħha, allura kellu jieħu ħsieb jara għala, jfittex ir-raġunijiet u l-bżonnijiet. Imur hu fejn hemm il-proxxmu biex jifhem u jiġbdu lejh. Għax in-neċessitajiet materjali umani huma fihom infushom huma wkoll strumenti għas-sewwa. Fejn wieħed iħares 'il quddiem billi jagħraf il-problemi tal-preżent. Hekk kien hu. Bniedem miftuħ u ta' eżempju, sija fil-kamp strettament spiritwali, kif ukoll f'dak soċjali u politiku. Kien hu li rrifjuta jkanta t-Te Deum meta attentat fuq ħajjet Mussolini falla. Kien hu li proprju minħabba l-ideat demokristjani spiċċa l-bniedem li sparaw fuqu l-faxxisti. Għax min huwa nisrani ma jistax ikun faxxist. Don Primo Mazzolari sirt naf bih meta fl-1986, waqt li kont preżenti għall-Kungress tad-Demokrazija Kristjana Taljana f'Ruma kont xtrajt librett fejn kien hemm miġbura numru ta' ideat politiċi tiegħu bl-isem "Note Politiche 1945-1948". Kont qrajtu u influwenzani. Għarfien li kabbart meta, fortunatament, iltqajt mal-mibki maħbub Kapuċċin William Axiaq. Patri William kellu l-kollezzjoni sħiħa ta' kitbet Mazzoolari, stivati wieħed wara l-ieħor preċiżi fuq xkafef li kelli suspett li saru apposta għal dawn il-kotba. Mingħandu ssellift u stajt naqra u nifhem ferm iktar kif saċerdot jista' jkun għas-servizz tal-proxxmu mingħajr ma jispiċċa parti mill-politika partiġġjana. Meta taqra dan tifhem iktar kemm ħidmet il-bniedem fis-saċerdozju tibqa' waħda rilevanti u bżonnjuża fis-soċjetà moderna tagħna. Waħda li tispirana u tiggwidana fid-diffikultajiet u l-kumplikazzjonijiet li aħna, li qed nippruvaw nimxu t-triq, insibu. Don Primo Mazzolari jibqa' uniku. Ħalla marka warajh għal bnedmin tal-ġenerazzjoni tiegħu. Ħasra li f'dinja dominata minn ideat anti-Kristjani, il-vuċi u l-ideat tiegħu ma jinġabrux u jiġu apprezzati mill-ġdid.
Don Primo Mazzolari